
Piia-Noora Kaupista finanssialan päälobbari

TUOMO PIETILÄINEN 

Kauppi aloittaa uudessa tehtävässään vasta ensi vuoden alussa, koska hänelle syntyy piakkoin kolmas lapsi. 

"Politiikkaan on helppo lähteä, mutta vaikea poistua. En usko, että tämä on eläkevirkani, joten kokoomuksen jäsenkirja pysyy edelleen taskussa", Kauppi sanoo. 

Kauppi on työskennellyt vuodesta 1999 lähtien parlamentin talous- ja raha-asiainvaliokunnassa ja keskittynyt erityisesti rahoitusmarkkinalainsäädäntöön. 

"Tavoitteenani on turvata se, että yritykset ja yksityiset saavat parasta pankki- ja vakuutuspalvelua maailmassa", muotoilee Kauppi. Hän ei vielä halunnut ottaa kantaa FK:n tuoreisiin päätavoitteisiin. Niihin kuuluu muun muassa eläkesäästämisen verotuen laajentaminen uusin säästötuotteisiin. 

Kaupin mukaan lobattavasta lobbariksi siirtyminen ei ole aiheuttanut hänelle tunnontuskia, sillä Finanssialan Keskusliitto ja EU-parlamentti pyrkivät molemmat parantamaan eurooppalaisen finanssialan toimintaedellytyksiä. 

"Yksittäiseen yritykseen siirtyminen olisi ollut rajumpi askel", hän sanoo. 

Parlamentaarikon tehtäviin Kauppi ei myöntänyt kyllästyneensä, ja jätti oven politiikkaan raolleen. Puoluetehtävissä häntä ei kuitenkaan tulla näkemään. 

"Taloudellinen kompensaatio ei tässä ollut se ratkaiseva kysymys. Europarlamentaarikon tehtävät ovat sitä paitsi monella tavoin ylikompensoituja", kuvailee Kauppi palkkatasoaan. 

Finanssialan keskusliiton uutena puheenjohtajana aloittaa heinäkuun alusta OP-Pohjola finanssiryhmän pääjohtaja Reijo Karhinen. Hän oli tiistain tilaisuudessa läsnä esittelemässä Kauppia ja valinnan taustoja. 

Hänen mukaansa Kaupin valinnan puolesta puhui muun muassa se, että finanssialan edunvalvonta siirtyy nykyistä enemmän EU-tasolle. 

FK:n väistyvä puheenjohtaja Markku Pohjola herätti joulukuussa huomiota räväköillä kommenteillaan islantilaispankeista, jotka maksavat korkeita talletuskorkoja. Nordean varatoimitusjohtaja Pohjola vihjaili, että nämä pankit ovat konkurssissa muutamassa kuukaudessa. 

Karhisen mukaan FK:n puheenjohtajan asiana ei ole kommentoida kilpailijoita, koska yhdistys ei ole luottoluokittaja. 

"En usko että Pohjolakaan sitä tarkoitti", Karhinen sanoo. 

EU antoi vauhtia Kaupin uraan

BRYSSEL. Ensin Alexander Stubb lähti ulkoministeriksi, ja nyt Piia-Noora Kaupista tulee Finanssialan Keskusliiton uusi toimitusjohtaja. 

Euroopan parlamentti ei siis enää olekaan vanhojen poliitikkojen hautausmaa. Ei ainakaan kokoomuksen kohdalla. 

Kauppi aloitti europarlamentissa hyvin nuorena, vain 24-vuotiaana. Kauppimaiseen tyyliinsä hän alkoi heti erikoistua alalle, jolle ei sen vaativuuden takia ollut suurta tunkua: finanssilainsäädäntöön. 

Talous- ja raha-asiainvaliokunnassa pitää olla nippelit hallinnassa. Siellä ei pärjää, jos tyytyy vain maalailemaan utuisia kuvia yhteisestä eurooppalaisesta tulevaisuudesta. 

Kun työkaverit kuvailevat Kauppia, yleisin laatusana on ahkera. Seuraavaksi yleisin on asiakeskeinen. Joidenkin mielestä Kauppi on myös etäinen ja liiankin suoraviivainen. 

Arviointiin voi vaikuttaa se, että hän on nuori ja nainen. Keski-ikäisille miehille suoruutta ja asioihin keskittymistä luetaan harvoin miinuksiksi. 

Europarlamentin konservatiiviryhmässä Kauppi lukeutuu toisinaan oikeaan, toisinaan vasempaan siipeen. 

Oikeaan laitaan hän kuuluu silloin, kun kyse on markkinoiden vapaasta toiminnasta. 

Vasen laita on vuorossa silloin, kun Kauppi puolustaa naisten sekä seksuaali- ja muiden vähemmistöjen oikeuksia. 

Keväällä 2005 Kauppi sai kyseenalaista kansainvälistä julkisuutta The Wall Street Journal -sanomalehdessä. 

Lehti paheksui sitä, miten suomalaismeppi oli käyttänyt finanssialan lobbaajan EPIC:n tekstejä sanasta sanaan omassa rahanpesudirektiivin muutosehdotuksessaan. 

Kauppi kuittasi asian sanomalla, että kaikki euroedustajat hyödyntävät asiantuntijoita. 

Uusi europarlamentti valitaan ensi kesänä. Jos kokoomusmeppien virta Suomeen jatkuu ennen sitä, Brysseliin ehtii lennähtää vielä varaehdokas rallikuski Juha Kankkunen, Seuraava olisi mediapersoona Viivi Avellan. 

ANNAMARI SIPILÄ 

"Mielenkiintoinen pätkätyökeikka edessä"

MISKA RANTANEN 

 Kokoomuksen europarlamenttiryhmä uudistuu jälleen. Helsingin entinen kaupunginjohtaja Eva-Riitta Siitonen, 68, siirtyy mepiksi vuoden 2009 alussa, kun nykyinen edustaja Piia-Noora Kauppi aloittaa Finanssialan keskusliiton toimitusjohtajana. 

"Olin hämmästynyt, koska en kuvitellut varajäsenyyden enää laukeavan parlamenttikauden tässä vaiheessa. Ja jos ihan rehellisiä ollaan, en edes muistanut että olen seuraava. Mutta ihan mielenkiintoinen pätkätyökeikka on edessä", Siitonen kertoo. 

Siitonen keräsi vuoden 2004 europarlamenttivaaleissa vajaat 23500 ääntä ja ylsi toiselle varasijalle. Kokoomusryhmän edellinen vaihdos tapahtui huhtikuussa, kun ensimmäisellä varasijalla ollut Sirpa Pietikäinen korvasi ulkoministeriksi valitun Alexander Stubbin. 

Seuraavat eurovaalit ovat kesäkuussa 2009, joten Siitonen ehtii työskennellä parlamentissa puoli vuotta. Hän ei ole vielä varma, minkä asioiden ajamiseen hän aikoo keskittyä. 

"Ensiksi käyn läpi Kaupin valiokunnat ja sitten katson mikä on sellainen alue, johon paneudun. Lausuntojen valmisteluun ei varmaan ole suuremmin aikaa. Olen ollut kahdeksan vuotta EU:n alueiden komitean jäsen ja tiedän, että se on aikaa vievää työtä." 

Toistaiseksi Siitonen ei ole uhrannut ajatustakaan vuoden 2009 vaaleille. 

"Se on tasan liian aikaista! Nyt hoidan tämän pestin enkä ajattele mitään muuta." 

